கண்ணதாசனை ஆசிரியராகக் கொண்டு 1954 முதல் 1962 வரை எட்டு ஆண்டுகள் கிழமை இதழாக “தென்றல்” வெளிவந்தது. கவிஞர் கண்ணதாசன், புரட்சிக் கவிஞர் பாரதிதாசன், தாம்பரம் எத்திராசன் ஆகியோர் தென்றல் இதழ் அலுவலகம் அடிக்கடி வந்து, இதழ்கள் சீரிய முறையில் தொடர்ந்து வெளிவர முக்கிய காரண கர்த்தாக்களாகத் திகழ்ந்தார்கள். 14-05-1955 அன்று அவர்கள் மூவரும் வந்து அப்பணியினைச்  செய்ததற்கான புகைப்படமும் தென்றல் இதழ் வெளியிட்டுள்ளது.  

இது தி.மு.கவின் சார்பில் வெளிவந்த போதும், இவ்விதழில் சிறந்த எழுத்தாளர்கள், கவிஞர்கள், கல்வியாளர்கள் போன்றோரின் எழுத்துக்கள் இடம்பெற்றன. செய்திகளைச் சுவையோடும் பரபரப்போடும் வெளியிட்ட இவ்விதழ் தொடக்கத்திலேயே சுமார் 20,000 பிரதிகள்வரை விற்பனையானது குறிப்பிடத்தக்கதாகும். பல இளம் எழுத்தாளர்களுக்கும் கவிஞர்களுக்கும் வாய்ப்பளித்தது. தென்றல் நடத்திய வெண்பாப் போட்டியில் கவிதை எழுதியவர்கள் பிற்காலத்தில் பெரும் கவிஞர்களாக விளங்கினர். இவ்விதழின் துணையாசிரியராக விளங்கிய தமிழ்ப்பித்தன், ஏ. கே. வில்வம், எஸ். எஸ். தென்னரசு, ப. புகழேந்தி, நாரா. நாச்சியப்பன், அருப்புக்கோட்டை ராமசாமி, மா. பாண்டியன், ஆகியோர் பின்னாளில் புகழ்பெற்றனர். இவ்விதழில் ந. மு. வேங்கடசாமி நாட்டார், மயிலை சீனி. வேங்கடசாமி, சதாசிவ பண்டாரத்தார், கா. அப்பாதுரை, மு. வரதராசன், இராசமாணிக்கனார், சிதம்பரநாதன் செட்டியார் போன்றோரின் கட்டுரைகள் வெளியாகின.

கலைமன்றம்
தென்றல்
தனியரசு
குத்தூசி